**I**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I

Trece luna peste bolta

Ceriului de nestemate

Cu-argintatul ei spectacol

De lumini și voluptate

Și iscându-se deasupra

Până către noi se-ntinde

Întratât încât lumina

În mocirlă se cuprinde.

Sâmburul de licărire

Prins sub stratul gros de lut

Mâine sigur plămădeală

Fi-va altui început

Cum și omul bunăoară

Coborând pieziș din stele

S-a-nglodat pe sine însuși

În rovina soartei rele.

Biet aluat răsfrământat

Slab, urât și-n suferință

Cât necaz a strâns înaltul

Într-o singură ființă!

Din noian de stele lucii

Azvârlit în zări închise

A rămas din om atâta

Carne pe-un schelet de vise.